Hviezdy futbalu
Pep Guardiola

Vyšlo aj v tlačovej podobe

Objednať môžete na
www.albatrosmedia.sk

Harry Coninx

Hviezdy futbalu: Pep Guardiola – e-kniha

Copyright © Albatros Media a. s., 2024

Všetky práva vyhradené.
Žiadna časť tejto publikácie nesmie byť rozširovaná
bez písomného súhlasu majiteľov práv.

Tento biografický román opisuje viacero kľúčových momentov v (doterajšej) kariére Pepa Guardiolu. Niektoré udalosti opísané v tejto knihe sú založené na autorovej fantázii a pravdepodobne nie sú úplne presným vyobrazením toho, čo sa skutočne udialo.

Môjmu otcovi, môjmu prvému manažérovi a jedinému človeku, ktorý si myslí, že vie viac ako Pep.

1

ANFIELD

február 2021, štadión Anfield, Liverpool, Anglicko
Liverpool vs. Man City

„Kedy sme teda naposledy vyhrali na Anfielde?“ Pep sa pozrel na svojho asistenta Rodolfa Borrella, ktorý sedel vedľa neho v šatni.

„My?“ opýtal sa Rodolfo. „Nikdy. Klub? V roku 2003.“

Jeho odpoveď visela vo vzduchu. Kým Pep viedol Man City, prevalcoval všetky tímy, ale Liverpool na Anfielde vždy predstavoval problém. Jürgenovi Kloppovi a jeho tímu sa vždy nejako podarilo nad nimi vyhrať. „Dnes to však bude bez divákov,“ dodal Rodolfo. „Pre COVID bude štadión prázdny. To musí zavážiť.“

Pep prikývol. Diváci na Anfielde boli jedni z najhlučnejších a najdesivejších v celej Európe. Keď hral Liverpool doma, hráči vždy podávali lepšie výkony.

„Prejdime si zostavu,“ povedal Pep a vzal si od Rodolfa súpisku hráčov. O chvíľu mali vyjsť na ihrisko a on im chcel povedať niekoľko posledných slov.

„Takže,“ začal, pozerajúc sa na liverpoolsky tím, „sme si istí, že v strede obrany bude Fabinho a Henderson? Nedá tam Kabaka alebo Phillipsa?“

„Je to potvrdené,“ dodal Juan Manuel Lillo.

„Takže tam bude ich slabina,“ povedal Pep. „Keď vyradíte Fabinha zo stredu poľa, stratia...“

Odrazu zmĺkol, rozhadzujúc rukami. „A Hendersona,“ dodal Rodolfo.

„Áno, keď vyradíte týchto dvoch, prídu o svoju hlavnú silu,“ pokračoval Pep.

„Preto sa tlačte dopredu, vyvíjajte tlak na stredných obrancov,“ povedal Rodolfo. „Prinúťte ich hrať zozadu.“

„Budeme hrať systémom 4-4-2,“ povedal Pep. „Keď sa strední obrancovia posunú na kraj, Foden a Sterling sa pretlačia dopredu a loptu získame rýchlo späť.“

O chvíľu Pep hráčom predniesol svoj predzápasový prejav. „Viem, aký máme z Anfieldu pocit,“ povedal a uistil sa, že ho pozorne počúvajú. „Viem, že Liverpool je šampión. Viem, že majú Salaha, Maného, Firmina. Lenže my máme Sterlinga, Gündog˘ana, Mahreza. Máme Johna Stonesa, Diasa, Edersona. Aj my máme veľké mená. To my sme vyhrali trinásť zápasov po sebe. My sme vyhrali dva tituly v rade. Dnes tu nie sú žiadni fanúšikovia, nevládne tu žiadna atmosféra. Je tu len 22 chalanov na ihrisku.“

Hráči prikývli. Teraz bolo na Pepovi, aby ich presvedčil, že môžu vyhrať.

„Od začiatku vyvinieme tlak. Chcem, aby sme tempo určovali my. Chcem, aby sme hru riadili my.“

Aj bez divákov vládlo na štadióne napätie. City mal na čele ligy sedembodový náskok pred Liverpoolom, ale stále bolo o čo hrať.

„Ak dnes vyhráme, môže to byť váš najväčší úspech,“ uškrnul sa Rodolfo. „Urobíte dojem na zvyšné kluby v lige.“

„Dnes?“ opýtal sa Pep. „Pre mňa bude najväčší úspech, ak vyhráme titul.“

Vyšiel na ihrisko, kráčajúc za svojím tímom, a obzeral sa po prázdnom štadióne. Na Anfielde to zvyčajne tak dunelo, že sotva počul svoje myšlienky, ale dnes na ňom vládlo ticho.

Prázdny štadión však dával Pepovi veľkú výhodu. Hráči takto počuli, ako im kričí pokyny a riadili sa nimi.

Keď vyšiel na postrannú čiaru, oslovil ho tréner Liverpoolu, Jürgen Klopp, muž, ktorý ho porazil viackrát než ktokoľvek iný. Na tvári mal obrovský úsmev.

„Pep,“ povedal srdečne. „Vitaj opäť na Anfielde. Dúfam, že dnes večer na nás pôjdeš zľahka.“

„To by som nikdy neurobil,“ odvetil Pep. „Som si istý, že aj ty máš pár es v rukáve a neuľahčíš nám to.“

O chvíľu sa začal zápas. Pep sa oprel na stoličke a zo svojho miesta na lavičke sledoval prvých desať minút. Hra bola napätá a opatrná. City mal navrch v držaní lopty, ale nedokázal to využiť.

Každú chvíľu vstal a rozdával svojim hráčom príkazy. „Kyle, rýchlejšie!“ zakričal na Walkera, ktorý sa vliekol za loptou.

City sa nakoniec prepracoval k prvej šanci. Raheem Sterling sa prekľučkoval do pokutového územia, ale tam ho odstavil Fabinho. V Pepovi sa ozval inštinktívny súťaživý zápal, akoby bol stále jedným z hráčov na ihrisku.

„Penalta!“ vykríkol a otočil sa k rozhodcovi.

I.lkay Gündog˘an sa postavil na kop penalty a Pep zašepkal: „Poďme, I.lkay.“ Telo mal napäté, ale v tvári si zachoval pokojný výraz. Bol pilierom tímu, o ktorý sa mohli všetci oprieť.

City sa v poslednom čase s penaltami veľmi trápil, najmä proti Liverpoolu. Gündog˘an kopol, ale loptu napálil vysoko nad brvno.

„Ale no tak!“ zastonal Pep a frustrovane krúžil pri striedačke. „Prečo sa toto vždy stane nám?“ opýtal sa a znovu sa otočil k Rodolfovi.

„Dáme gól,“ odvetil Rodolfo. „Ešte budeme mať šance.“ Po prvom polčase bol Pep znechutený. Dominovali v držaní lopty a nevyužili penaltu. Potrebovali sa dostať do vedenia. „Chalani, mali sme 45 minút na to, aby sme sa oťukali a dostali sa do hry,“ povedal. „Teraz to zrýchlime. Zatlačíme ešte viac. Nedovolíme im získať loptu.“

„Alisson vyzerá slabo,“ dodal Rodolfo. „Zvyčajne to vie najlepšie s loptou on, ale dnes minul niekoľko prihrávok. Keď sa dostane k lopte, prinúťte ho hrať ďalej, nech hľadá prihrávky. Je možné, že mu nevyjdú.“

O niekoľko minút po začiatku druhého polčasu sa City dostal do vedenia. Sterling vnikol do pokutového územia a vrátil loptu Fodenovi, ktorého strelu zblokoval Alisson. Lopta sa však odrazila priamo ku Gündog˘anovi, ktorý ju napálil do siete.

„Nevedia si poradiť s Philovým behom,“ povedal Pep pokojne. Vedel, že jeden gól na víťazstvo v tomto zápase nepostačí.

Gól neznamenal, že City bude v prevahe, ale to Pep ani nečakal. Liverpool nebol majstrom len tak pre nič za nič.

O chvíľu neskôr sfaulovali v pokutovom území Salaha, a ten premenil penaltu.

„Takže oni z penalty dokážu skórovať,“ zastonal Pep.

Nasledujúcich päť či šesť minút patrilo Liverpoolu. Postupne sa čoraz viac dostávali do hry a zvyčajne neúnavné držanie lopty zo strany City nahradilo zúfalé naháňanie.

Pep bol dostatočne skúsený na to, aby vedel, že je čas na zmenu, čas na čerstvú silu.

„Gabi!“ zakričal, hľadiac na Gabriela Jesusa. Jesus bol jediným vhodným útočníkom City, hoci sa Pep rozhodol začať na tejto pozícii s Philom Fodenom.

„Ak posunieme Phila doprava, ty pôjdeš do stredu,“ povedal Jesusovi, kým sa rozcvičoval. „Phil im tam robí problémy, takže budeš mať dostatok priestoru. Chcem vidieť veľký nátlak, veľa behania. Nedovoľ im, aby sa usadili.“

Jesusovi stačila iba minúta, aby sa presadil. Vyvinul tlak na Alissona, ktorý sa dopustil nešikovnej prihrávky. Lopta sa dostala k Fodenovi, potom ku Gündog˘anovi a následne skončila v sieti. City viedol.

„Potrebujeme tretí!“ zvolal Pep a zavolal si kapitána Raheema Sterlinga. „Ukážte im, ako sa to robí,“ pokračoval. „Dajte tretí a potom si hru upokojte. Vedenie 2 : 1 neubránime.“

Pep však nemusel povedať ani slovo. Druhá Alissonova chyba umožnila Bernardovi Silvovi prihrať Sterlingovi, ktorý zvýšil na 3 : 1.

Desať minút pred koncom sa presadil ešte Phil Foden a efektným samostatným nájazdom zvýšil na trojgólový náskok.

City nielenže porazil Liverpool, on ho zničil.

Pep deklasoval posledný tím, ktorý mu robil problémy, tím, ktorý minulý rok vyhral ligu a pred pár rokmi vyradil City z Ligy majstrov. A aj Kloppa, trénera, ktorý mu spôsobil viac problémov ako ktorýkoľvek iný.

„Vieš čo?“ Pep sa obrátil k Rodolfovi. „Možno máš pravdu. Možno je toto môj najväčší úspech.“

„Desať bodov pred Liverpoolom,“ dodal Rodolfo. „Ešte stále sme vo všetkých súťažiach. Ale počkajme, kým vyhráme quadruple1.“

1 V anglickom futbale výhra v pohári Carabao Cup, pohári FA Cup, Lige majstrov a Premier League v tej istej sezóne. (poznámka redaktorky)

Pep sa pousmial. Bol jedným z najlepších trénerov na svete. S ním na čele nebolo nič nemožné.

2

HRÁČ BARCELONY

júl 1984, akadémia La Masía, Barcelona, Španielsko

„Josep! Poď už!“

Pep prestal žonglovať s loptou vo vzduchu. Jeho rodičia ho zriedkavo oslovovali celým menom, zvyčajne to znamenalo, že sú naňho nahnevaní.

„Prečo sa teraz zabávaš s loptou?“ spýtal sa ho otec Valenti a pokrútil hlavou. „Práve keď ideme na nábor do futbalového klubu. Akoby si bol od nej závislý.“

„Chcel som si ešte trochu zatrénovať,“ namietal Pep, keď šiel za otcom k autu.

„Ako to myslíš?“